Frank Sinatra juunior

Frank Sinatra juunior (sünninimega Francis Wayne Emanuel Sinatra; 10. jaanuar 1944 – 16. märts 2016) oli Ameerika Ühendriikide laulja, helilooja ja dirigent. Ta oli tuntud eelkõige legendaarse laulja ja näitleja Frank Sinatra pojana, kuid oli ka ise andekas artist. Frank Sinatra juunior sündis New Jersey osariigis Jersey Citys Frank Sinatra ja Nancy Barbato kolmest lapsest teisena. Ehkki alati töö ja meluga hõivatud isa oli väga harva kodus ja vanemad lahutasid abielu juba siis, kui Sinatra juunior oli alles laps, oli tema ümber palju muusikat. Ta osales sageli isa helisalvestustel ja ööklubiesinemistel ning oskas peast laulda kõiki isa lauldud laule. Isa kuulsus mõjutas teda tugevalt kogu elu. Pärast vanemate lahutust kasvas ta koos õdede Nancy ja Tinaga ema juures Los Angeleses, õppis Los Angelese ülikooli juures asuvas keskkoolis ning soovis muusikas ise oma tee leida. Ta õppis mõne kursuse jagu Lõuna-California ülikoolis klaverit ja kompositsiooni, kuid jättis ülikooli pooleli, kuna teda ahvatles töö Tommy Dorsey orkestri vokaalsolistina. Tööna hakkas Sinatra juunior muusikat tegema 1960. aastate alguses, esinedes lauljana algul ööklubides ja väiksematel lavadel. Tema esimesed helisalvestised ilmusid 1960. aastate keskel, kuid laiemat tuntust ta nendega ei saavutanud. Ta jätkas kontsertide andmist, paistes silma hea muusikatundmise ja suure töökusega. Tema elu kulges suurelt jaolt ratastel: 1968. aastaks oli ta esinenud 47 USA osariigis ja 30 välisriigis. Tal oli oma ansambel, millega ta esines ka suurejoonelistel üritustel Las Vegase kasiinos. Puhuti tegi ta juhurolle filmides ja telesarjades ning esines meelelahutussaadetes. Ühel suvel õnnestus tal kümme nädalat olla hästi sissetöötanud meelelahutussaate "The Dean Martin Show" saatejuht. 1963. aastal pälvis meedia tähelepanu Sinatra juuniori röövimine Lake Tahoe hotellist. Röövijad nõudsid tema isalt lunaraha, mille lõpuks ka said, ja Sinatra juunior vabastati. See dramaatiline sündmus tõi noormehele mõneks ajaks palju tähelepanu, kuid ta püüdis edu saavutada siiski muusikuna. 1970. ja 1980. aastatel töötas Sinatra juunior peamiselt dirigendi ja muusikalisena juhendajana. Aastatel 1988–1995 oli ta oma isa orkestri muusikajuht. Lauljana oli ta hinnatud vokaalartist, kes esitas traditsioonilist pop- ja džässmuusikat. Heliloojana kirjutas ta peamiselt laule. Frank Sinatra juunior hoidis oma isiklikku elu rohkem vaka all kui ta kuulus isa. Kuid on teada, et lühikest aega oli ta abielus jurist Cynthia McMurryga (nad abiellusid oktoobris 1998 ja lahutasid abielu jaanuaris 2000). Kinnitust on leidnud ka see, et tal on varasemast kooselust poeg, kes töötab Jaapanis õpetajana. 2006. aastal põdes ta eesnäärmevähki. 16. märtsil 2016 suri ta 72-aastaselt südamerabanduse tagajärjel. Travis, Dempsey J. "The Last Will and Testament of Francis Albert Sinatra". The FBI Files: On the Tainted and the Damned. Northwestern University. Lk 12. To my son Francis Wayne Sinatra $200,000 Sinatra, Nancy (1998). Frank Sinatra: An American Legend. Sinatra, Nancy (15. juuli 2007). "Frank Jr. & Steve Tyrell (forum thread)". The Sinatra Family Forum. Group note. "UPI Almanac for Friday, Jan. 10, 2020". United Press International. 10. jaanuar 2020. Originaali arhiivikoopia seisuga 15. jaanuar 2020. Vaadatud 1. veebruaril 2020. …singer Frank Sinatra Jr. in 1944 Matt Schudel. Frank Sinatra Jr., who lived in the shadow of his famous father, dies at 72 Washington Post, 17.03.2016. "$1,000,000 in 1963 → 2022 | Inflation Calculator". www.in2013dollars.com (inglise). Vaadatud 5. septembril 2022.